Was ons byna die slagoffers van ‘n staatsgreep?Pres. Jacob Zuma. Foto: Elmond Jiyane Vertellings en spekulasie is besig om in ingeligte en gerespekteerde kringe toe te neem dat oudpres. Jacob Zuma en sy trawante ‘n staatsgreep oorweeg het toe dit blyk die gety draai teen hul kandidaat, dr. Nkosazana Dlamini-Zuma, in die pas afgelope ANC-leierstryd. Die kwessie het vanmiddag by die Universiteit Stellenbosch se Woordfees te berde gekom tydens ‘n fassinerende gesprek tussen die oudrektor van die universiteit, prof. Andreas van Wyk, en die voormalige hoof van Maties se departement van politieke wetenskap, prof. Willie Breytenbach. Die twee het die groeiende aanduidings van ‘n moontlike staatsgreepplan, wat die afgelope paar dae begin kop uitsteek het in die hoofstroommedia en ander inligtingsbronne, bespreek tydens ‘n volgepakte bespreking oor of vanjaar die begin of einde van die verwesenliking van Suid-Afrika se potensiaal inlei. Breytenbach het die aanduidings bespreek dat Zuma moontlik juis sy onverwagse en potensieel finansieel rampspoedige aankondiging oor gratis naskoolse onderwys gemaak het in die hoop dat dit openbare wetteloosheid kon ontketen wat hom as staatshoof die alleenmag sou gee om ‘n noodtoestand af te kondig, soos in die Grondwet bepaal. Dit sou kon beteken dat hy met noodmaatreëls allerlei ingrepe op normale grondwetlikheid sou kon maak, soos die vryheid van die media en die hou van verkiesings. Aanduidings is aan die groei dat die Zoeloekoning, Goodwill Zwelethini, baie druk uitgeoefen het om Zuma van sulke planne te laat afsien. Breytenbach en Van Wyk het ook liefhebbers van die politiek gemaan om KwaZulu-Natal dop te hou in die ontknoping van die grondkwessie en die aanloop tot die 2019-verkiesing. Breytenbach het gesê KwaZulu-Natal, die provinsie waarvan die politiek nog altyd stroom-op van die res van die land neig, moet fyn dopgehou word om drie redes. Eerstens lyk dit of Zuma gaan poog om homself as martelaar voor te hou aan plattelandse Zoeloes ten einde sy moontlike arrestasie op bedrogverwante klagtes te bestry. Tweedens is die Zoeloekoning uiters gekant teen huidige planne om grond sonder vergoeding te onteien, wat ‘n magtige blok teen sulke potensieel rampspoedige planne kan verseker. En derdens is Inkatha besig om ‘n opswaai te beleef wat die ANC erg kan kniehalter in die 2019-verkiesing omdat KwaZulu-Natal so baie kiesers het, het Breytenbach bygevoeg.